I Norsk rødliste for arter 2006 ble asp angitt som sårbar etter kriteriet om forekomst i få lokaliteter. Seinere har imidlertid IUCN bestemt at dette kriteriet bare kan benyttes dersom man også har identifisert en eller flere trusler mot de aktuelle lokalitetene. Her i landet reproduserer trolig asp bare i Glomma, Haldenvassdraget og Øyeren, men det kan ikke pekes på noen alvorlige og umiddelbare trusselfaktorer. Den oppfyller derfor ikke lenger noen av IUCNs kriterier for rødlisting, og blir følgelig ikke inkludert i Norsk rødliste for arter 2010.